Ə.Hüseynov. Çox sağ olun, hörmətli cənab Sədr. Əlbəttə, məhkəmə-hüquq islahatlarının aparılması Azərbaycanda vəkillik və vəkillik fəaliyyətinin müasir standartlara cavab verən bir səviyyədə qurulması ilə bağlı olub. Bizim “Vəkillər və vəkillik fəaliyyəti haqqında” Qanunumuz mövcud idi. Bir neçə il bundan əvvəl biz həmin qanuna vəkillik institutunun daha da möhkəmləndirilməsi ilə bağlı çox mütərəqqi dəyişikliklər etdik. Eyni zamanda, qeyd etmək istəyirəm ki, hazırda həyata keçirilmiş islahatlar nəticəsində bu gün məhkəmələrdə çəkişmə prinsipi mövcuddur və vəkil məhkəmə çəkişməsinin, məhkəmə hüquq-icraatının çox mühüm bir tərəfinə çevrilmişdir.